text: Los hermanos Sisters • Ràdio Capital de l'Empordà
  Jacques Audiard (Un profeta) dirigeix aquest western basat en la novel·la de Patrick deWitt.
  Els protagonistes són Charlie i Eli, dos germans que treballen com a caça recompenses en l'Oregon de 1851. La pel·lícula, en clau de road movie, ens explica l'autodescobriment de la seva relació com a germans, al mateix temps que s'encarreguen de la recerca d'un buscador d'or al qual han de matar.
  Los hermanos Sisters agafa elements del western clàssic i els gira donant-los una pàtina de quotidianitat que hem vist molt poques vegades en aquest gènere.
  La pel·lícula té un ritme pausat, però sempre interessant i ens construeix en dues trames paral·leles que acaben convergint.
  Per una banda tenim als dos germans que maten gent per encàrrec. Un d'ells, interpretat per John C. Reilly, ja sense massa entusiasme i desitjant retirar-se. L'altre, interpretat per Joaquin Phoenix, més jove, gaudeix de la feina i té un punt de bogeria. Durant el seu viatge, a través de les seves converses i diverses peripècies, s'anirà desgranant la seva relació fraternal.
  Els altres personatges són els protagonitzats per Jake Gyllenhaal i Riz Ahmed, el prospector i l'inventor de la fórmula amb la qual és possible trobar or amb facilitat. Perseguits pels germans, seguirem els seus intents per revertir la situació i descobrirem que el camí per trobar or amb facilitat té un preu.
  Quan els quatre personatges coincideixen, és quan la pel·lícula funciona encara millor per la seva bona química.
  Un dels punts en els quals incideix la pel·lícula és en l'arribada dels avenços de l'època exemplificant en un raspall de dents que donarà per un seguir de situacions entre divertides i quotidianes, en un dels moments més petits, però brillants de la pel·lícula.
  Pel que fa als actors, tots ells estan molt bé, però John C. Reilly destaca sobre la resta, primer pel treball de guió que té una cura especial pel personatge, i segon perquè Reilly és un actor magnífic que, en aquest registre manifesta totes les seves virtuts interpretatives.
  A mig camí entre la comèdia negra i el drama, aquest western bascula entre el retrat dels paisatges esplèndids del western clàssic i dona una mirada moderna i realista de què era la vida a l'oest, sense descuidar la part emocional.